Seun vind pa se lyk in motorhuisArgieffoto: SAPD/Facebook Kapt. Steven Thakeng, woordvoerder van die polisie, het gesê Johannes Marthinus Vos (73) se liggaam is by sy huis in Riebeeckstad ontdek nadat sy huishulp die oggend by die werk gekom en alles gesluit aangetref het. Die huishulp het Vos se seun gebel wat na die huis gekom en die motorhuisdeur oopgebreek het. Vos is binne die motorhuis aangetref met sy hande en voete vasgebind en ŉ lap bo-oor sy gesig. “Daar was geen beserings aan sy liggaam nie wat die vermoede laat ontstaan dat hy versmoor is. ŉ Nadoodse ondersoek sal egter die presiese oorsaak van dood bepaal,” het Thakeng gesê. Volgens Thakeng word slegs twee selfone vermis en was die res van die huis se inhoud steeds onaangeraak. Daar was ook geen duidelike tekens van inbraak nie. ŉ Saak van moord word ondersoek.